Soalan : 1. Apakah hukum aurat bagi bakal isteri saya dengan ayah tiri saya ? Untuk pengetahuan tuan/puan, ibu saya sudah mempunyai 4 orang cahaya mata hasil daripada perkahwinan dengan ayah tiri yang sedia ada. Adik beradik saya semua lelaki. Jadi apakah hukum aurat bagi bakal isteri saya kelak dengan mereka terutamanya ayah tiri saya ? Adakah dibenarkan bersalaman bersama ayah tiri ? Adakah aurat dia sama seperti ayah mertua yang normal ? 2. Adakah kenduri kahwin boleh dilakukan sekali sahaja di sebelah pihak perempuan ? kerana bakal mertua mahu menjimatkan kos dan tidak mahu membebankan pihak saya (lelaki) disebabkan faktor negeri yang jauh. Adakah perbelanjan itu boleh dikongsi jika dilakukan di tempat pihak perempuan ? atau perbelanjaan itu jatuh pada saya (lelaki). Jawapan : 1. Aurat ialah bahagian yang menjadi aib pada tubuh badan dan wajib ditutup serta haram dilihat oleh orang lain. Lelaki dan perempuan mempunyai aurat tersendiri yang wajib ditutup. Bagi lelaki aurat yang wajib ditutup ialah antara pusat dan lutut manakala perempuan ialah seluruh tubuh kecuali muka dan tapak tangan. Terdapat beberapa nas dari al-Quran tentang perintah menutup aurat, antaranya ; Maksudnya : Wahai Nabi, suruhlah isterimu, anak perempuanmu serta wanita-wanita yang beriman, agar melabuhkan pakaiannya bagi menutup seluruh tubuhnya : yang
demikian lebih sesuai untuk mereka dikenali, maka mereka tidak akan diganggu. Dan Allah adalah Maha Pengampun lagi Maha Mengasihani. (Surah Al-Ahzab, ayat : 59) Ulamak bersepakat bahawa aurat perempuan dengan lelaki yang bukan mahram adalah seluruh tubuh kecuali muka dan kedua-dua tangannya. Firman Allah SWT : Maksudnya : "Dan katakanlah kepada perempuan-perempuan yang beriman itu supaya menyekat pandangan mereka (daripada yang diharamkan) dan memelihara kehormatan mereka ; dan janganlah mereka menzahirkan perhiasan tubuh mereka kecuali yang zahir daripadanya ; dan hendaklah mereka menutup belahan leher bajunya dengan tudung kepada mereka. (Surah An-Nur, ayat : 31) Berdasarkan permasalahan di atas, bakal isteri tuan dan ayah tiri adalah ajnabi (asing) sama seperti orang lain yang tiada ikatan kekeluargaan. Maka auratnya adalah seluruh tubuh kecuali muka dan kedua-dua tangan sama seperti apabila keluar dari rumah. 2. Berkenaan dengan kenduri kahwin, Islam membenarkan mengadakan kenduri di sebelah pihak perempuan sahaja dan ianya bergantung kepada perbincangan dan persetujuan kedua-dua belah pihak. Islam tidak memberatkan umatnya dengan perkara yang tidak mampu dilakukan. Sekiranya kedua-dua belah pihak mampu untuk mengadakan kenduri bagi kedua-dua belah pihak maka juga dibenarkan. Perbelanjaan untuk kenduri kahwin juga adalah harus dikongsi bersama oleh pihak lelaki dan perempuan. Rujukan : 1. Mughni al-Muhtaj